**Уважаеми изложители,**

**Министерството на земеделието и храните** има удоволствието да Ви покани да вземете участие в *Международното изложение за земеделие и хранителни продукти „AGRA 2024“,* което ще се проведе за 62-ри път в периода 24-29 август 2024 г. в Горня Радгона, Словения. Повече информация за събитието можете да откриете на следния линк: https://www.sejem-agra.si/en/

През 2023 г изложението „AGRA“ привлече 1700 изложители от 35 страни, които на площ от 70 950 кв. м. представиха своите продукти пред около 100 000 посетители.

През настоящата 2024 г. Република България ще бъде страна-партньор на изложението, като това бе популяризирано от страна на организаторите по време на миналогодишното събитие.

**При одобрено участие в “AGRA 2024”, Министерството на земеделието и храните ще поеме разходите за**:

* Наем на оборудвана изложбена площ;
* Национална идентификация на българския щанд;
* Регистрационни такси;
* Публикуване на логото на фирмата на изложителя в каталога на изложението;
* Пропуски на изложителите;
* Транспорт на експонатите по маршрута София – Горня Радгона - София;
* Застраховка на експонатите по време на транспортирането им.

**Фирмите-участници в изложението следва да поемат всички други свои разходи, а именно:**

* Командироване и пребиваване на представител/и от предприятието (пътни, дневни, квартирни и застраховка);
* Консумативи за презентиране на представената продукция (дъски за рязане, ножове, посуда, прибори и др., както и опаковъчни материали (стреч фолио, тиксо и др.), които ще са необходими за опаковане на остатъчните продукти)

Документите за участие се подават по електронен път на посочените в заявката имейл адреси в срок до 14 юни 2024 г. вкл.

**Обръщаме специално внимание, че представяните продукти, опаковани и етикетирани съгласно нормативните изисквания, трябва да бъдат собствено производство на кандидатстващото предприятие. В случаите, когато производството е на ишлеме със собствени суровини, следва да бъдат предоставени сканирани копия от договорите за ишлеме, заверени с „Вярно с оригинала“ и подпис.**